AARHUS: En helt ny form for hostel ser dagens lys i marts 2020, når Brøchner Hotels rykker ind i hovedbibliotekets gamle lokaler i Mølleparken.

Book1, som det nye hostel kommer til at hedde, får 452 senge, og kommer til at adskille sig lidt fra et hostel, som vi kender det.

- Det bliver et nyt uset hostelkoncept, siger Nickolas Krabbe Bjerg, der er administrerende direktør i Brøchner Hotels, i en pressemeddelelse.

Navnet er først og fremmest en henvisning til det tidligere bibliotek, men det henviser også til at reservere én seng, fortæller Nickolas Krabbe Bjerg.

Book1 er gjort så digital som muligt, og det betyder, at gæsterne bruger deres private mobil som nøgle til værelser eller private skabe, hvis man sover på sovesal. Derudover bruges mobilen til at tjekke ind og ud samt betale for regningen.